Тема: Продължаващо обучение във ФФ: Училище за политики

Ръководител: проф. дпн Татяна Трифонова Томова

Философски факултет

Проектът постигна две основни цели: разработени са обучителни програми за създаване на компетентности за публични политики; създаден е модел за разработване и предлагане на програми за продължаващо обучение във ФФ.

Проектът е разработен на основата на предварителни проучвания и дискусии, които потвърждават следните тези:

- Теоретичният и изследователски въпрос за публичните политики е основен за една от специалностите във факултета – „Публична администрация“. В същото време той е част от преподаването във всички останали специалности и занимава значителна част от изследователите. В този смисъл „публичните политики“ са пресечна точка в капацитета на преподавателите във факултета.

- Факултетът подготвя кадри преди всичко за публичния сектор, вкл. държавното и публичното управление, образованието и публичните услуги. Голяма част от възпитаниците на факултета в рамките на професионалната си реализация придобиват активна роля в процеса на политиките. В този смисъл компетенциите за публичните политики са важни както за възпитаниците на факултета като част от продължаващото развитие на компетентностите им, така и за настоящите студенти, които независимо от специалността си, имат нужда от допълнителни компетентности, които биха могли да повишат професионалното им представяне.

- В обществото съществува огромно недоверие към основните участници в процеса на политиките: парламентаристи, изпълнителна власт, професионални държавни служители, съветници на законодателната и изпълнителната власт. Това недоверие за значителна част от гражданите се превръща в недоверие към демокрацията по принцип. Създаването на компетентности за публичните политики ще повиши качеството им и ще повлияе благоприятно на общественото доверие към политическата система.

В рамките на проекта са решени два съществени изследователски въпроса: кои са необходимите компетентности за участие в процеса на публичните политики; към кого трябва да бъдат насочени обучителните програми за създаване на компетентности за публични политики.

В резултат на проведени анкети и експертни оценки и на основата на кабинетно проучване на научната литература е приет следният подход към съдържанието на обучителните програми. Те са насочени към създаване на:

- родови (приложими във всички сектори на публичното управление) компетентности;

- инструментални (необвързани с политическите ценности и идеи) компетентности за политики;

- компетентности, които стимулират адекватно, широко обществено участие в процеса на политиките.

Този подход е възприет със следните основания:

- В чисто теоретичен план, науката за политиките е създадена и продължава да се развива заради професионализацията и инструментализацията на политиките.

- Именно родовите знание и умения за политиките очертават известен дефицит в българската наука, практики и образователни практики.

- Компетентностите за политиките са допълнителни, преносими компетентности, които не са задължително обвързани с основните професионални компетентности.

В рамките на проекта е решена и една практическа задача: направен е преглед на капацитета на ФФ за предлагане на програми за продължаващо обучение за публични политики.